Θόδωρος Μπέφας

Ο **Θόδωρος Μπέφας** ήταν Έλληνας ποδοσφαιριστής. Αγωνιζόταν ως μέσος και έγινε γνωστός με την ομάδα του Άρη Θεσσαλονίκης, παίζοντας στην πρώτη ομάδα από το 1932 μέχρι το 1937, πριν συνεχίσει στη Ρουμανία.

## Καριέρα
Ο Μπέφας γεννήθηκε στο Νυμφαίο και εντάχθηκε στο δυναμικό του Άρη το 1929, όταν και έγινε μέλος της τρίτης ομάδας του συλλόγου. Την επόμενη χρονιά, ανέβηκε στη δεύτερη ομάδα, ενώ από το 1932 και έπειτα έπαιζε στην πρώτη ομάδα του Άρη.

Την σεζόν 1932-33, κατέκτησε με τους "κίτρινους" το πρωτάθλημα Βορείου Ομίλου, αλλά στην τελική φάση κατέλαβε τη δεύτερη θέση πίσω από τον Ολυμπιακό. Ο Μπέφας σκόραρε στην εντός έδρας ήττα του Άρη από τους ερυθρόλευκους με 2-3, μειώνοντας το σκορ λίγο πριν τη λήξη του αγώνα.

Την επόμενη χρονιά, ο Άρης τερμάτισε δεύτερος στον Βόρειο Όμιλο, χάνοντας την πρόκριση στην τελική φάση από τον Ηρακλή. Ακολούθησε η πρώτη θέση του 1934-35, αλλά η διεξαγωγή του πανελλήνιου πρωταθλήματος αναβλήθηκε και εν συνεχεία ματαιώθηκε με σκοπό την πληρέστερη προετοιμασία της Εθνικής Ελλάδος για το πέμπτο Βαλκανικό Κύπελλο.

Ο Μπέφας ήταν μέλος της ομάδας του Άρη στο πρωτάθλημα του 1936, όπου οι "κίτρινοι" παρέμειναν τέταρτοι πίσω από τον Ολυμπιακό, τον Παναθηναϊκό και τον Απόλλωνα Αθηνών.

Στις 17 Ιανουαρίου 1937, στο προτελευταίο αγώνα του με την φανέλα του Άρη, ο Μπέφας σημείωσε και τα δύο τέρματα της ομάδας του, δίνοντας τη νίκη στο μεγάλο τοπικό ντέρμπι με τον συμπολίτη ΠΑΟΚ.

Το 1936-37, ο Άρης κατέλαβε την τρίτη θέση στο τοπικό πρωτάθλημα και το καλοκαίρι εκείνης της χρονιάς ο Μπέφας μετακόμισε στο Βουκουρέστι, όπου συνέχισε την καριέρα του στη Βένους Βουκουρεστίου  (η οποία με 7 τίτλους, ήταν η πιο επιτυχημένη στο ρουμανικό ποδόσφαιρο μέχρι την έναρξη του Β' Παγκοσμίου Πολέμου). 

Το ντεμπούτο του Μπέφα στην Α΄Εθνική του ρουμανικού ποδοσφαίρου πραγματοποιήθηκε στις 23 Μαΐου 1937, στον αγώνα **AMEFA Arad** – Βένους Βουκουρεστίου 1-1. 

Με τη φανέλα της Βένους κατέκτησε το πρωτάθλημα Ρουμανίας τις περιόδους 1936/37 (κατέγραψε 2 συμμετοχές)  και 1938/39 (9 συμμετοχές).

Ττο καλοκαίρι του 1939, μεταγράφηκε στην Σπόρτουλ Στουντεντέσκ . Μετά από μια αγωνιστική σεζόν (1941-1942) που πέρασε με την ομάδα **Campina Principesa Ileana**, επέστρεψε στην Βένους , όπου έπαιξε για έξι συνεχόμενα χρόνια για τους "μαύρους" του Βουκουρεστίου. Τελείωσε την καριέρα του ως παίκτης στην **Astra Română Poiana Câmpina**, το 1949, ως παίκτης-προπονητής, με την οποία κέρδισε τον τίτλο του πρωταθλητή της περιφέρειας Πλοιέστι.

Από το καλοκαίρι του 1948, μαζί με τον Gheorghe Stoicescu, ανέλαβε ως υπεύθυνος της σχολής αθλητικών εκπαιδευτών, της περιοχής Ploiesti - Prahova. Στη συνέχεια προπόνησε τις ακόλουθες ομάδες: Poiana Câmpina (με την οποία κέρδισε τον τίτλο του περιφερειακού πρωταθλήματος για τρία συνεχόμενα χρόνια), Carpați Sinaia (την οποία ανέβασε μέχρι τη Β' Εθνική), ξανά την Poiana Câmpina, έπειτα την Petrolul Băicoi, την Geamul Scăieni, και τερμάτισε την καριέρα του στην Poiana Câmpina το καλοκαίρι του 1976. Την άνοιξη του 1954, αντικαταστάθηκε από τη θέση του προπονητή της ομάδας Câmpina επειδή δεν εφάρμοζε το έργο της «κομμουνιστικής εκπαίδευσης».

Στα Ρουμανικά ποδοσφαιρικά αρχεία είναι καταχωρημένος ως **Theodor Beffa**.

## Παραπομπές


## Πηγές

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6
* Μπέφας Θόδωρος | aris.re
* ActualitateSport PAGINI MEMORABILE DIN ISTORIA FOTBALULUI PRAHOVEAN - Theodor BEFFA – fotbalistul din Nevesca (Macedonia) stabilit pe „Valea Prahovei”
*Προφίλ του Μπέφα στο Ρουμανικό ποδόσφαιρο]
*Στατιστικά του Μπέφα στο Ρουμανικό ποδόσφαιρο

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Μέσοι ποδοσφαιριστές
Κατηγορία:Ποδοσφαιριστές Βένους Βουκουρεστίου
Κατηγορία:Ποδοσφαιριστές ΦΚ Σπόρτουλ Στουντεντέσκ